
LIETUVOS RESPUBLIKOS ŽEMĖS ŪKIO
MINISTRAS

ĮSAKYMAS
DĖL LIETUVOS ŽUVININKYSTĖS SEKTORIAUS 2014–2020 METŲ VEIKSMŲ PROGRAMOS PRIEMONIŲ PROJEKTUOSE DIEGIAMŲ INOVACIJŲ VERTINIMO METODIKOS PATVIRTINIMO

2016 m. sausio 29 d. Nr. 3D-42
Vilnius


Siekdamas laiku ir tinkamai pasirengti Lietuvos žuvininkystės sektoriaus 2014–2020 metų veiksmų programos investicinių priemonių įgyvendinimui, atsižvelgdamas į 2014 m. gegužės 15 d. Europos Parlamento ir Tarybos reglamento (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas Nr. 1255/2011 (OL 2014 L 149, p. 1), su paskutiniais pakeitimais, padarytais 2019 m. birželio 20 d. Europos Parlamento ir Tarybos reglamentu (ES) Nr.2019/1022 (OL 2019 L 172, p. 1),  nuostatas ir skatindamas žuvininkystės sektoriaus inovacijas bei efektyvų Europos jūrų reikalų ir žuvininkystės fondo lėšų panaudojimą, 
Preambulės pakeitimai:
Nr. 3D-434,
2019-07-12,
paskelbta TAR 2019-07-12, i. k. 2019-11577            
Nr. 3D-118,
2020-02-21,
paskelbta TAR 2020-02-24, i. k. 2020-03861            

t v i r t i n u  Lietuvos žuvininkystės sektoriaus 2014–2020 metų veiksmų programos  priemonių projektuose diegiamų inovacijų vertinimo metodiką (pridedama).



Žemės ūkio ministrė	Virginija Baltraitienė

PATVIRTINTA
Lietuvos Respublikos žemės ūkio  ministro 2016 m. sausio 29 d.
įsakymu Nr. 3D-42

LIETUVOS ŽUVININKYSTĖS SEKTORIAUS 2014–2020 METŲ VEIKSMŲ PROGRAMOS PRIEMONIŲ PROJEKTUOSE DIEGIAMŲ INOVACIJŲ VERTINIMO METODIKA


I SKYRIUS
BENDROSIOS NUOSTATOS

1. Europos jūrų reikalų ir žuvininkystės fondo Sąjungos prioritetuose atsispindi inovacijų skatinimas – siekiama remti inovacijas žvejybos, akvakultūros ir žvejybos ir akvakultūros produktų perdirbimo srityse. Lietuvos žuvininkystės sektoriaus 2014–2020 metų veiksmų programos priemonių projektuose diegiamų inovacijų vertinimo metodika (toliau – Metodika) parengta atsižvelgiant į 2014 m. gegužės 15 d. Europos Parlamento ir Tarybos reglamento (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas Nr. 1255/2011 (OL 2014 L 149, p. 1), su paskutiniais pakeitimais, padarytais 2019 m. birželio 20 d. Europos Parlamento ir Tarybos reglamentu (ES) Nr.2019/1022 (OL 2019 L 172, p. 1),   nuostatas ir siekiant skatinti inovatyvius procesus. 
Punkto pakeitimai:
Nr. 3D-434,
2019-07-12,
paskelbta TAR 2019-07-12, i. k. 2019-11577            
Nr. 3D-118,
2020-02-21,
paskelbta TAR 2020-02-24, i. k. 2020-03861            

2. Metodikos tikslas – įvertinti Lietuvos žuvininkystės sektoriaus 2014–2020 metų veiksmų programos priemonių ir (arba) jų veiklos sričių (toliau – Programos priemonės) projektuose diegiamas inovacijas bei nustatyti inovatyvių projektų  atrankos pirmumo kriterijus. 
Punkto pakeitimai:
Nr. 3D-118,
2020-02-21,
paskelbta TAR 2020-02-24, i. k. 2020-03861            

II SKYRIUS
VARTOJAMOS SĄVOKOS

3. Šioje Metodikoje vartojamos sąvokos:
3.1. Žvejybos, akvakultūros arba jų produktų perdirbimo inovacija – nauja technologija, idėja ar metodas naujiems žvejybos, akvakultūros arba jų produktų perdirbimo procesams, technologijoms, techninėms priemonėms, žaliavoms ir produktams sukurti arba esamiems tobulinti.
3.2. Žvejybos, akvakultūros produkto ir (arba) paslaugos inovacija (toliau – produkto (paslaugos) inovacija) – žvejybos, akvakultūros produktas ir (arba) paslauga, turintys naujų savybių ir (arba) naują paskirtį, kurios iš esmės skiriasi nuo anksčiau šios veiklos subjektų sukurtų, gamintų, naudotų produktų ar teiktų paslaugų. 

3.3. Žvejybos, akvakultūros arba jų produktų perdirbimo organizacinė inovacija (toliau – organizacinė inovacija) – naujas ir (arba) patobulintas žvejybos, akvakultūros arba jų produktų perdirbimo valdymo metodas ar sistema, kuriais siekiama efektyvinti šią veiklą, diegti naujausias žinias, gerinti produkto ir (arba) paslaugų kokybę, didinti jų konkurencingumą.
3.4. Žvejybos, akvakultūros arba jų produktų perdirbimo technologijų automatizavimas (toliau – automatizavimas) – žvejybos, akvakultūros arba perdirbimo įrenginių, atliekančių iki tol visiškai arba iš dalies žmogaus atliktą darbą,  kūrimas ir naudojimas.
3.5. Žvejybos, akvakultūros arba jų produktų perdirbimo technologinė  inovacija (toliau – technologinė inovacija) – naujas ir (arba) patobulintas žvejybos,  akvakultūros arba jų produktų auginimo arba perdirbimo metodas (išskyrus automatizavimą), taikomas naudojant šiuolaikinę įrangą ir naujausius gamybos organizavimo metodus, siekiant gaminti naujus produktus, teikti naujas paslaugas arba esamiems produktams suteikti kokybiškai naujų savybių. Dėl to tobulėja gamybos efektyvumas ar organizavimas, produktų ir (arba) paslaugų kokybė ir sauga, didėja darbo našumas, mažėja medžiagų sąnaudos produktams užauginti ir (arba) pagaminti.
3.6. Žvejybos, akvakultūros arba jų produktų perdirbimo technologijų modernizavimas (toliau – technologijų modernizavimas) –  esamų gamybos ir paslaugų procesų, įrangos ir mechanizmų keitimas šiuolaikiškais siekiant efektyvinti žvejybą, akvakultūrą arba perdirbimą: didinti darbo našumą, gerinti produktų ir paslaugų kokybę, mažinti  medžiagų sąnaudas ir pan.

III SKYRIUS
PROJEKTŲ INOVATYVUMO VERTINIMO KRITERIJAI


4. Projektų pagal Programos priemones inovatyvumas vertinamas ir pirmenybė teikiama inovatyvios veiklos ūkiams, įmonėms pagal diegiamus tris kriterijus:
4.1. produkto (paslaugos) inovacija; 
4.2. technologinė inovacija arba technologijų modernizavimas; 
4.3. organizacinė inovacija.
5. Inovatyvumo vertinimo kriterijų apibūdinimas, nustatymo būdai ir informacijos šaltiniai pateikiami Metodikos priede. Projektas pripažįstamas diegiantis inovacijas, kai jis atitinka bent vieną inovatyvumo vertinimo kriterijų, jeigu Programos priemonės įgyvendinimo taisyklėse nenustatyta kitaip.

6. Inovatyvumo įrodymo dokumentus, nurodytus Metodikos priedo skiltyse „Informacijos šaltiniai“, pareiškėjai pateikia Nacionalinei mokėjimo agentūrai prie Žemės ūkio ministerijos (toliau – Agentūra) kartu su paraiška. 
7. Jei pagal nurodytus inovatyvumo vertinimo kriterijus Agentūrai kyla abejonių dėl  inovacijų diegimo arba nesutampa vertintojų nuomonės, projekte diegiamų  inovacijų vertinimui gali būti pasitelkiami nepriklausomi ekspertai.
8. Vertinant žvejybos ir akvakultūros vietos projektus, įgyvendinamus pagal Lietuvos žuvininkystės sektoriaus 2014–2020 metų veiksmų programos priemonę „Vietos plėtros strategijų įgyvendinimas“, diegiamos inovacijos nustatomos žvejybos ir akvakultūros regiono, kuriame bus įgyvendinamas vietos projektas, lygmeniu. 
Papildyta punktu:
Nr. 3D-434,
2019-07-12,
paskelbta TAR 2019-07-12, i. k. 2019-11577        

___________________

Lietuvos žuvininkystės sektoriaus 2014–2020 metų veiksmų programos  priemonių projektuose diegiamų inovacijų vertinimo metodikos
priedas

LIETUVOS ŽUVININKYSTĖS SEKTORIAUS 2014–2020 METŲ VEIKSMŲ PROGRAMOS PRIEMONIŲ PROJEKTUOSE DIEGIAMŲ INOVACIJŲ VERTINIMO KRITERIJŲ APIBŪDINIMAS

	Kriterijų apibūdinimas
	Požymio aprašymas
	Nustatymo būdas
	Informacijos šaltiniai

	1. PRODUKTO (PASLAUGOS) INOVACIJA 

	Produktų, paslaugų naujumas
	Nauji arba patobulinti ir (arba) turintys naują paskirtį arba naujų savybių produktai  (paslaugos)
	Planuojamų gaminti produktų ar teikti paslaugų savybių palyginimas su egzistuojančiais analogais ar pakaitalais Lietuvos Respublikos rinkoje.
Patobulinto produkto sudėtis turi skirtis bent 5 proc., lyginant su iki šiol gamintu produktu.
	Paraiškoje ir (arba) verslo plane ir (arba) kartu su paraiška pateiktuose dokumentuose nurodyta informacija (pateikiamas bent vienas, jeigu įmanoma, Lietuvos Respublikos rinkoje egzistuojantis analogo ar pakaitalo aprašymas, nurodant informacijos šaltinį)

	2. TECHNOLOGINĖ INOVACIJA ARBA TECHNOLOGIJŲ MODERNIZAVIMAS

	Naujų ar patobulintų gamybos technologinių procesų taikymas
	Diegiamos technologijos kokybiškai gerina gaminamų produktų ar teikiamų paslaugų savybes ir (arba) didina darbo našumą
	Produkto ar paslaugų teikimo technologinio proceso kokybinių savybių ir (arba) kiekybinių savybių (darbo našumas, sauga, medžiagų sąnaudos) palyginimas (prieš ir po technologijos įdiegimo)
	Paraiškoje ir (arba) verslo plane pateikta informacija dėl darbo našumo padidinimo ir (arba) dėl produkto ar paslaugų kokybinių savybių pasikeitimo (palyginti savybes prieš technologijos įdiegimą ir po jo)

	3. ORGANIZACINĖ INOVACIJA

	Gamybos proceso valdymo kokybės gerinimas (ISO ar kt. standartų ir vadybos metodų diegimas)
	Diegiami valdymo metodai ir valdymo sistemos: kokybės vadybos, aplinkos apsaugos vadybos, sistemos, vadybos metodai, naujų unikalių marketingo sprendimų panaudojimas ar pan.
	Ūkio subjekto valdymo sistemos analizė
	Paraiškoje ir (arba) verslo plane pateikta informacija, pažymos, sertifikatai ir kt. dokumentai 



 Vertinant žvejybos ir akvakultūros vietos projektus, įgyvendinamus pagal Lietuvos žuvininkystės sektoriaus 2014–2020 metų veiksmų programos priemonę „Vietos plėtros strategijų įgyvendinimas“, diegiamos inovacijos nustatomos žvejybos ir akvakultūros regiono, kuriame bus įgyvendinamas vietos projektas, lygmeniu.
____________________
Priedo pakeitimai:
Nr. 3D-434,
2019-07-12,
paskelbta TAR 2019-07-12, i. k. 2019-11577            



Pakeitimai:

1.

                    Lietuvos Respublikos žemės ūkio ministerija, Įsakymas
                
Nr. 3D-434,
2019-07-12,
paskelbta TAR 2019-07-12, i. k. 2019-11577                
Dėl žemės ūkio ministro 2016 m. sausio 29 d. įsakymo Nr. 3D-42 „Dėl Lietuvos žuvininkystės sektoriaus 2014–2020 metų veiksmų programos priemonių projektuose diegiamų inovacijų vertinimo metodikos patvirtinimo“ pakeitimo

2.

                    Lietuvos Respublikos žemės ūkio ministerija, Įsakymas
                
Nr. 3D-118,
2020-02-21,
paskelbta TAR 2020-02-24, i. k. 2020-03861                
Dėl žemės ūkio ministro 2016 m. sausio 29 d. įsakymu Nr. 3D-42 „Dėl Lietuvos žuvininkystės sektoriaus 2014–2020 metų veiksmų programos priemonių projektuose diegiamų inovacijų vertinimo metodikos patvirtinimo“ pakeitimo

